Veeseaduse ja teiste seaduste muutmise seaduse eelnõu seletuskirja juurde
Lisa 1

MÄRKUSTEGA ARVESTAMISE TABEL


	Majandus- ja Kommunikatsiooniministeerium

	1. Veeseaduse § 2 lõige 3: toote nõuetele vastavuse seaduse kohaldamine

Kavandatud veeseaduse § 2 lõige 3 laiendab toote nõuetele vastavuse seaduse kohaldamisala joogiveega kokkupuutuvatele toodetele ja materjalidele.

Selline sõnastus ei ole piisavalt täpne. TNVS-i ettevõtjate kohustuste, vastavushindamise, turule laskmise ja turujärelevalve regulatsioon on tootepõhine ning toodete valmistamise materjal ei ole selles raamistikus iseseisev vastavushindamise ega turujärelevalve objekt.

Teeme ettepaneku sõnastada eelnõu § 1 punktiga 2 kavandatav veeseaduse § 2 lõige 3 järgmiselt:

„(3) Joogiveega kokkupuutuva toote hügieeninõuetele vastavuse, märgistamise, turule laskmise ja turul kättesaadavaks tegemisega seotud tootja, tema volitatud esindaja, importija ja levitaja kohustustele, vastavushindamisele, turujärelevalvele ning vastutusele kohaldatakse toote nõuetele vastavuse seadust käesolevast seadusest tulenevate erisustega.“

Seega tuleb sättest välja jätta sõnad „ja materjali“. Materjalidele esitatavad nõuded ning nende nõuete arvestamine toote vastavushindamisel tuleb käsitleda veeseaduse §-s 85⁵ ja sisu selgitada seletuskirjas.
	Arvestatud. Eelnõu ja seletuskiri täpsustati nii, et TNVS-i kohased ettevõtjate kohustused, vastavushindamine, vastavushindamisasutusest teavitamine, turule laskmine ja turujärelevalve seotakse joogiveega kokkupuutuva tootega. Toodetes kasutatavate valmismaterjalide nõuetekohasust käsitletakse toote vastavushindamise ja turujärelevalve raames.

	2. Veeseaduse § 85⁵ lõige 3: toodetele ja materjalidele kohalduvate nõuete eristamine

Kavandatud veeseaduse § 85⁵ lõige 3 näeb ette, et joogiveega kokkupuutuvad tooted ja materjalid peavad vastama ühtviisi hügieeni-, vastavushindamis- ja märgistamisnõuetele. Selline sõnastus ei arvesta piisavalt ELi õigusaktides tehtud vahet nõuete reguleerimisobjektide vahel.

Komisjoni rakendusotsus (EL) 2024/368 sätestab toodetes kasutatavate valmismaterjalide katsetamise ja heakskiitmise menetlused ning meetodid. Komisjoni delegeeritud määrus (EL) 2024/370 reguleerib joogiveega kokkupuutuvate toodete vastavushindamist ja komisjoni delegeeritud määrus (EL) 2024/371 selliste toodete märgistamist. Toote vastavushindamisel võetakse arvesse ka tootes kasutatud valmismaterjalide vastavust kohaldatavatele nõuetele. Kõik nimetatud nõuded ei kohaldu seega toodetele ja materjalidele ühetaoliselt.

Palume viia sama eristus sisse kogu eelnõus, seletuskirjas ja vastavustabelis. Toodete puhul tuleb käsitleda vastavushindamist, ELi vastavusdeklaratsiooni, märgistamist, turule laskmist, turul kättesaadavaks tegemist ja turujärelevalvet. Toodetes kasutatavate valmismaterjalide puhul tuleb käsitleda neile kohaldatavaid hügieeni-, katsetamis- ja heakskiitmisnõudeid ning nende nõuete täitmist tõendavate dokumentide kontrolli toote vastavushindamise ja turujärelevalve käigus. Eelnõu ja selle seletuskiri ei tohi jätta muljet, et valmismaterjal on iseseisev TNVS-i kohase vastavushindamise, märgistamise või turujärelevalve objekt.
	Arvestatud. Eelnõu sõnastust täpsustati nii, et joogiveega kokkupuutuvad tooted ja nendes kasutatavad materjalid peavad vastama direktiivi (EL) 2020/2184 artikli 11 alusel kehtestatud Euroopa Liidu õigusaktides sätestatud nõuetele. Joogiveega kokkupuutuva toote vastavust hinnatakse ja toode märgistatakse nimetatud Euroopa Liidu õigusaktides sätestatud korras. Seletuskirjas selgitatakse, et valmismaterjalidele kohalduvad katsetamise ja heakskiitmise nõuded ning neid kontrollitakse toote vastavushindamise ja turujärelevalve raames.

	3. Veeseaduse § 85⁵ lõige 4: vastavushindamise objekt ja vastavushindamisasutuse roll

Kavandatud veeseaduse § 85⁵ lõike 4 kohaselt tõendab vastavushindamisasutus nii joogiveega kokkupuutuva toote kui ka materjali vastavust hügieeninõuetele. Selline sõnastus ei erista piisavalt toote vastavushindamist ja tootes kasutatud valmismaterjalide katsetamist ning heakskiitmist.

Komisjoni delegeeritud määruse (EL) 2024/370 kohase vastavushindamise objekt on joogiveega kokkupuutuv toode. Toote vastavushindamisel hinnatakse muu hulgas tootes kasutatud valmismaterjalide vastavust kohaldatavatele minimaalsetele hügieeninõuetele. Komisjoni rakendusotsus (EL) 2024/368 näeb valmismaterjalide puhul ette katsetamise ja heakskiitmise menetlused ning meetodid, mida võetakse arvesse toote vastavushindamisel. Materjal ei ole seega määruse (EL) 2024/370 kohase tootepõhise vastavushindamise eraldiseisev objekt.

Seletuskirjas tuleb vastavalt selgitada, et tootes kasutatud valmismaterjalide nõuetekohasust kontrollitakse toote vastavushindamise käigus nende kohta esitatud katse- ja heakskiitmistõendite alusel. Valmismaterjalile ei kohaldata eraldiseisvalt tootele ette nähtud vastavushindamismenetlust ega toote märgistamise nõudeid. Seletuskirja praegune terminoloogia ei erista neid tasandeid piisavalt, sest selles kasutatakse ka sõnastust, mille järgi vastavushindamisasutus tõendab „toote või materjali“ vastavust.
	Arvestatud. Säte ja seletuskiri täpsustati nii, et vastavushindamine toimub joogiveega kokkupuutuva toote suhtes. Valmismaterjalide nõuetekohasust kontrollitakse toote vastavushindamise käigus nende kohta esitatud katse-, heakskiitmis- ja muude tõendite alusel. Valmismaterjal ei ole eraldiseisvalt tootele ette nähtud vastavushindamismenetluse ega toote märgistamise objekt.

	4. Veeseaduse § 250 lõige 8: TTJA turujärelevalvepädevuse ulatus

Kavandatud veeseaduse § 250 lõige 8 annab Tarbijakaitse ja Tehnilise Järelevalve Ametile pädevuse teha riiklikku järelevalvet nii joogiveega kokkupuutuvate toodete kui ka materjalide vastavushindamise, märgistamise, turule laskmise ja turul kättesaadavaks tegemise nõuete täitmise üle. Selline sõnastus ei erista toodete turujärelevalvet tootes kasutatud valmismaterjalide nõuetekohasuse kontrollist.

Joogiveega kokkupuutuvas tootes kasutatud valmismaterjalide nõuetekohasust tuleb kontrollida toote turujärelevalve käigus, hinnates muu hulgas valmismaterjalide katsetamist ja heakskiitmist tõendavate dokumentide olemasolu, asjakohasust ning seost konkreetse tootega. See ei tähenda, et valmismaterjal oleks iseseisev TNVS-i kohase turujärelevalve objekt.
	Arvestatud. TTJA pädevuse ulatus sõnastati tootepõhiselt. Seletuskirjas selgitatakse, et TTJA kontrollib toote turujärelevalve käigus tootes kasutatud valmismaterjalide katsetamist ja heakskiitmist tõendavate dokumentide olemasolu, asjakohasust ja seost konkreetse tootega.

	5. Seletuskiri ja vastavustabel: TTJA ülesanded teavitava asutusena

Komisjoni delegeeritud määrus (EL) 2024/370 sätestab joogiveega kokkupuutuvate toodete vastavushindamismenetlused ja vastavushindamisasutuste määramise reeglid. Seetõttu peab riigisisesest õigusest üheselt nähtuma, milline asutus täidab selles valdkonnas teavitava asutuse ülesandeid.

TNVS § 30 lõike 1¹ kohaselt annab vastavushindamisasutusele tegevusloa Tarbijakaitse ja Tehnilise Järelevalve Amet. TNVS § 34 lõike 1 kohaselt teavitab tegevusloa andnud asutus tegevusloa andmisest, selle kehtivuse peatamisest või kehtetuks tunnistamisest Euroopa Komisjoni ja teisi liikmesriike. Seega tuleneb TTJA teavitava asutuse ülesanne TNVS §-de 30 ja 34 koostoimest.

Eelnõu normitekst ega seletuskiri ei ava siiski piisavalt selgelt, kuidas TNVS-i üldregulatsioon seostub määruse (EL) 2024/370 kohaste teavitava asutuse ülesannetega. Seletuskirjas on märgitud, et TTJA tegutseb tegevusloa andmisel ka teavitava asutusena, kuid seda seost tuleb kirjeldada täpsemalt ning eristada teavitava asutuse ülesanded TTJA turujärelevalveülesannetest.
	Arvestatud. Seletuskirja ja vastavustabelit täiendati selgitusega, et komisjoni delegeeritud määruse (EL) 2024/370 kohase teavitava asutuse ülesandeid täidab TTJA TNVS § 30 lõike 1¹ ja § 34 alusel. Samuti eristatakse teavitava asutuse ülesanded TTJA turujärelevalveülesannetest.

	Kliimaministeerium

	SK-s on märgitud, et automaatse EHR-i teavituse valmimiseni võib kasutada olemasolevat EHR-i funktsionaalsust või muud kokkulepitud kanalit (Kui automaatset teavitust ei ole võimalik muudatuse jõustumise ajaks rakendada, tuleb üleminekuperioodiks kokku leppida ajutine töökorraldus, mille kohaselt kasutusloa menetlust läbiviiv KOV teavitab Terviseametit olemasoleva EHR-i funktsionaalsuse kaudu või muu ametlikult kokku lepitud kanali kaudu kuni automaatse andmeedastuse valmimiseni). Eelnõu aga ütleb üsna selgelt, et „ehitisregistri kaudu“. Võiks korra lihtsalt mõelda, et kas SK sõnastus on normiga täielikult kooskõlas (laiendab seda?) või peaks normi sõnastust natuke täpsustama, kui lahendus on hetkel veel lahtine.
	Selgitatud. Eelnõu ja seletuskiri on täiendatud nii, et ühisveevärgi puurkaevu kasutusloa menetluses ei sätestata Terviseameti teavitamist ehitisregistri kaudu. Peale MARUga kohtumist (21.09.26) jõuti järeldusele, et teavitamise nõuet pole vaja. Vastavasisuline selgitus on esitatud tabelis MARU esitatud kommentaari juures. Ehitusseadustiku § 127 lõige 2 tunnistatakse kehtetuks ning seletuskirjas selgitatakse, et Terviseameti kohustusliku kooskõlastusrolli kaotamine ei välista Terviseameti riskipõhist kaasamist arvamuse andmiseks või konsulteerimiseks, kui kasutusloa menetluses ilmneb joogivee kvaliteedi või terviseriskiga seotud küsimus.

	vastavustabeli esimesel lehel olev EUR-Lexi link viitab praegu toodete ja teenuste ligipääsetavuse direktiivile. 
	Arvestatud. Vastavustabelis parandati EUR-Lexi viide nii, et see viitab direktiivile (EL) 2020/2184, mitte muule EL-i õigusaktile.

	KliM ettepanek RTHS § 29 täiendamiseks joogiveehaarde geograafilise asukohaandmete juurdepääsupiiranguga

Kliimaministeerium tegi ettepaneku täiendada rahvatervishoiu seaduse § 29 lõigetega 3¹ ja 3², et vee terviseohutuse infosüsteemis oleks avaliku teabe seaduse § 35 lõike 1 punkti 19 tähenduses asutusesiseseks kasutamiseks mõeldud teave veeseaduse § 85² lõike 2 alusel joogiveehaarde valgala ja toiteala riskihindamise käigus töödeldavad geograafilise asukohaandmed ning et juurdepääsupiirang kehtiks kuni veehaarde kasutamise lõpetamiseni joogivee võtmiseks või joogivee tootmiseks.
	Arvestatud. Kliimaministeeriumi ettepaneku alusel täiendati rahvatervishoiu seaduse § 29 lõigetega 3¹ ja 3². Sätete sõnastust täpsustati edasise kooskõlastamise käigus, arvestades Justiits- ja Digiministeeriumi märkusi juurdepääsupiirangu tingimuslikkuse ja kaitstava huvi määratlemise kohta. Seletuskirja täiendati kompaktse selgitusega, et muudatus on vajalik direktiivi (EL) 2020/2184 artikli 8 lõike 2 punkti a alapunkti iii nõuetekohaseks rakendamiseks ja rikkumismenetluses esitatud märkuse lahendamiseks. Samuti täiendati mõjude peatükki Kliimaministeeriumi esitatud mõjuosa alusel, sh selgitustega mõju kohta elanikkonnale, ettevõtjatele, riigivalitsemisele, infotehnoloogiale, regionaalarengule, keskkonnale ning riigieelarvele.

	VeeS § 284¹⁰ rakendussätte varasem sõnastus „rajatise rekonstrueerimisest arvates“ võib olla liiga kitsas, sest joogiveega kokkupuutuvaid tooteid võidakse asendada ka remondi, hoolduse või samaväärse osa asendamise käigus, mis ei pruugi olla ehitusseadustiku tähenduses rekonstrueerimine. Samuti kasutatakse joogiveega kokkupuutuvaid tooteid ka hoonetes, mitte ainult rajatistes
	Arvestatud. Rakendussätte sõnastust muudeti. Sätte kohaselt kohaldatakse enne 2026. aasta 31. detsembrit ehitatud ehitises VeeS § 85⁵ lõigetes 3 ja 4 sätestatud nõudeid uue joogiveega kokkupuutuva toote kasutusele võtmisest arvates. Sõnastus ei seo nõuete kohaldumist üksnes rekonstrueerimisega ning hõlmab nii hooned kui rajatised.

	Küsiti, kas rakendussättes on vaja viidata nii § 85⁵ lõikele 3 kui ka lõikele 4, kuna lõige 3 sätestab nõuetele vastavuse ning lõige 4 vastavushindamise korra.
	Arvestatud osaliselt. Rakendussättes jäetakse õigusselguse huvides viide nii § 85⁵ lõikele 3 kui ka lõikele 4. Lõige 3 sätestab joogiveega kokkupuutuvate toodete ja nendes kasutatavate materjalide nõuetele vastavuse ning märgistamise üldise kohustuse, lõige 4 täpsustab vastavuse hindamise vastavushindamisasutuse kaudu. Mõlema lõike nimetamine aitab selgelt näidata, et olemasolevate ehitiste puhul ei teki tagasiulatuvat kohustust kogu süsteemi ümber ehitada, kuid uue toote kasutusele võtmisel kohaldub kogu uus nõuete pakett.

	Seletuskirjas oli kasutatud sõnastust, et Terviseametit saab vajaduse korral kaasata „arvamuse andmiseks või konsulteerimiseks“. KliM märkis, et haldusorganite puhul peaks läbivalt kasutama „kooskõlastamist“, sest pädevad haldusorganid kooskõlastavad, samas kui muud isikud annavad arvamusi.
	Selgitatud. Haldusmenetluse seaduse kohaselt võib haldusorgan anda nii arvamusi kui kooskõlastusi. Kui õigusaktiga ei ole reguleeritud kumba peab andma, siis pigem annab arvamuse, sest see ei ole küsijale siduv.

	Rahandusministeerium

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Regionaal- ja Põllumajandusministeerium

	1. Eelnõust jääb mulje, et hõlmatud on kõik joogiveega kokkupuutuvad tooted ja materjalid, kuid direktiivi (EL) 2020/2184 artikli 11 hügieeninõuded puudutavad üksnes olmevee rajatistes/seadmetes (installations) kasutatavaid tooteid ja materjale. Teeme ettepaneku selguse huvides eelnõu ja seletuskirja täpsustada, et toiduga kokkupuutuvad materjalid ja esemed ei ole hõlmatud nimetatud nõuetega.
	Arvestatud. Veeseaduse § 855 lõike 1 kohaselt on hõlmatuse skoop (ehk rajatised) märgitud: “(1) Joogivee võtmise, töötlemise, säilitamise või jaotamisega seotud rajatises joogiveega kokkupuutuvad materjalid ei tohi:...”. Seletuskirja täiendati selgitusega, et DWD artikli 11 raamistik kohaldub joogivee võtmiseks, töötlemiseks, säilitamiseks või jaotamiseks mõeldud paigaldistes kasutatavatele toodetele ja nendes kasutatavatele valmismaterjalidele. Seletuskirjas eristatakse DWD artikli 11 süsteemi toiduga kokkupuutuvate materjalide ja esemete õigusraamistikust ning tuuakse näiteid piirjuhtumitest, mille puhul kohaldatav raamistik sõltub toote kasutusotstarbest.

	2. Leiame, et eelnõu § 1 vajab normitehnilist ja keelelist üle vaatamist (nt punktid 4, 6 ja 7). Teeme ettepaneku kaaluda eelnõu § 1 punktis 6 toodud lõike 3 täpsustamist, et tagada sätte veelgi parem selgus ja ühtne keelekasutus seaduses. Veeseaduse 3. peatükis on mitmes kohas nõuete juures kasutatud „§-s … sätestatud nõudeid“. Kui mõte on sama, siis võiks ühtset sõnastust võimaluse korral kogu seaduses (eriti aga samas peatükis) läbivalt kasutada. Lisaks juhime tähelepanu, et muuta tuleks ka § 85⁶ lõikes 1 sätestatud viidet ELi direktiivile.

Teeme ettepaneku vaadata üle eelnõu § 1 punktis 6 toodud lõige 4. Sättest jääb selgusetuks viide direktiivi artiklile 11. Nimetatud artikkel ei sätesta kohustusi vastavushindamisasutustele ega kirjelda, kuidas vastavushindamist teha tuleb.
	Arvestatud. Eelnõu normitehniline ja keeleline sõnastus vaadati üle. Täpsustati § 85⁵ lõigete 3 ja 4 sõnastust, lisati rakendussäte ning ühtlustati eelnõu numeratsioon, sealhulgas seoses rahvatervishoiu seaduse ja toote nõuetele vastavuse seaduse muudatustega. Veeseaduse § 85⁶ lõike 1 direktiiviviidet korrastatakse normitehniliselt, jättes välja direktiivi pika pealkirja ja avaldamisandmed, kuna direktiivile viidatakse juba § 85⁵ lõikes 3. Muudatus ei muuda § 85⁶ lõike 1 sisulist kohaldamisala. Eelnõus täpsustatakse direktiivi artikli 11 rakendamisega seotud sätteid ning rikkumismenetluses käsitletud muid puudusi.

	3. Eelnõuga täiendatakse VeeS-i § 250, mille kohaselt teeb riiklikku järelevalvet joogiveega kokkupuutuva toote ja materjali hügieeninõuetele vastavuse, vastavushindamise ja märgistamise nõuete ning nendega seotud turule laskmise ja turul kättesaadavaks tegemise nõuete täitmise üle TTJA. ToiduS alusel teeb PTA järelevalvet toiduga kokkupuutuvate materjalide ja esemete (TKM) üle. TKMi nõudeid kohaldatakse ka veega kokkupuutuvate materjalide ja esemete suhtes, v.a ühis- ja eraveevärgi püsiosade suhtes (määrus (EÜ) nr 1935/2004, art 1(3)(c)). Praegu teeb PTA järelevalvet TKMi valdkonna nõuete täitmise üle nii toidukäitlejana teavitatud joogiveekäitleja juures kui ka TKMi valdkonnas tegutseva ettevõtja juures. Seletuskirjas on välja toodud, et TTJA rolli tuleb eristada Terviseameti joogivee kvaliteedi järelevalvest, kuid ei ole kajastatud TTJA rolli eristamist PTA teostatava järelevalve rollist ToiduS alusel. Palume täpsustada eelnõu või seletuskirja või mõlemat, et selguksid erinevate asutuste järelevalve rollid joogiveega kokkupuutuvate materjalide ja esemete järelevalve osas.
	Arvestatud. Seletuskirja täiendati asutuste pädevusjaotuse selgitusega. TTJA roll seotakse DWD artikli 11 kohaste joogiveega kokkupuutuvate toodete turujärelevalvega, PTA roll toiduga kokkupuutuvate materjalide ja esemete nõuetega ToiduS ja määruse (EÜ) nr 1935/2004 alusel ning Terviseameti roll joogivee kvaliteedi ja terviseriski järelevalvega. Eelnõuga ei muudeta PTA pädevust TKM-valdkonnas.

	4. Eelnõu seletuskirjas on märgitud, et Terviseameti ja TTJA vaheline täpsem infovahetuse kord, juhtumi üleandmise lävend, tähtaeg ja edastatava teabe miinimumsisu täpsustatakse vastavas ametite vahelise koostöö juhendis. Märgime, et teatud juhtudel võib olla vajalik ka PTA teavitamine või kaasamine, kui joogiveega seotud probleem võib mõjutada toidukäitlemisettevõtte tegevust või toiduohutust (nt joogiveega seotud probleem võib mõjutada turul olevat toitu või toidutootmise jätkumist).
	Arvestatud. Seletuskirja täiendatakse selgitusega, et asutustevahelises koostöös tuleb vajaduse korral kaasata ka PTA, kui joogiveega seotud probleem võib mõjutada toidukäitlemisettevõtte tegevust, turul olevat toitu või toidutootmise jätkumist.

	5. Teeme ettepaneku täpsustada ja täiendada eelnõu §-ga 2 muudetavat ehitusseadustiku § 127 lõiget 2. Nimetatud lõike sõnastusest jääb selgusetuks ja kokku loetamatuks tekstiosa „üle 50 inimese“. Samuti palume õigusselguse huvides täiendada nimetatud lõiget teise lausega, millest nähtuks ka eelnõu seletuskirjas toodu, et vajaduse korral esitatakse kasutusloa taotlus siiski Terviseametile arvamuse avaldamiseks.
	Selgitatud. EhS § 127 lõige 2 tunnistatakse kehtetuks ning eelnõus ei sätestata enam Terviseameti teavitamist EHR-i kaudu. Seletuskirjas selgitatakse, et kohustusliku kooskõlastuse kaotamine ei välista Terviseameti riskipõhist kaasamist arvamuse andmiseks või konsulteerimiseks juhul, kui menetluses ilmneb joogivee kvaliteedi või terviseriskiga seotud küsimus.

	6. Teeme ettepaneku täiendada eelnõu seletuskirja mõjude peatükki hinnanguga eelnõuga kaasnevate piirkondlike ja regionaalarengule avalduvate mõjude kohta, juhindudes seejuures HÕNTE §-s 46 sätestatud nõuetest ning mõju hindamise metoodika kontrollküsimustikust regionaalarengule, sh linna-, maa- ja rannapiirkondadele avalduvate mõjude kohta (mõjuvaldkond nr 9).

Hinnata tuleb eelkõige seda, kas eelnõuga avalduvad mõjud veeteenuse kvaliteedile, rahvatervisele, veemajandusega seotud ettevõtlusele või kohalike omavalitsuste töökoormusele võivad avalduda teatud piirkondades erineval moel või erineva ulatusega, võttes muuhulgas arvesse eri piirkondade veeteenuste või veekvaliteedi hetkeolukorda.

Palume ära märkida mõjud eri piirkondade lõikes ja juhul, kui eelnõuga siiski kaasneb mõnes piirkonnas suurem negatiivne mõju või see suurendab regionaalset ebavõrdsust, tuleb seletuskirjas tuua välja ka seda mõju leevendada aitavad lahendused.

Soovime ka teada, milline on regionaalne mõju pärast prioriteetsete tarbimiskohtade lõpliku koosseisu täpsustamist Terviseameti riskianalüüsi valmimise järgselt.
	Arvestatud. Seletuskirja mõjude peatükki täiendati regionaalsete mõjude hinnanguga. Selgitatakse, et eelnõu ei kehtesta piirkonniti erinevaid nõudeid ega muuda veeteenuse korraldust, hinnakujundust, investeerimiskohustusi või joogivee kvaliteedinorme. Mõju võib praktiliselt erineda sõltuvalt veevärkide, prioriteetsete tarbimiskohtade ja menetluste piirkondlikust arvust, kuid olemasolevate andmete põhjal ei ole alust järeldada, et eelnõu suurendaks regionaalset ebavõrdsust või tooks mõnes piirkonnas kaasa suurema negatiivse mõju.

	VeeS § 85⁵ lõike 3 kohaldamisala tuleks täpsustada, et eristada joogiveega kokkupuutuvaid tooteid ja materjale toiduga kokkupuutuvatest toodetest ja materjalidest. ReM pakkus sõnastust, mille järgi nõuded kohalduvad „joogivee võtmise, töötlemise, säilitamise või jaotamisega seotud rajatises“ joogiveega kokkupuutuvatele toodetele ja nendes kasutatavatele materjalidele.
	Arvestatud TTJA täpsustusega. ReM ettepaneku eesmärgiga on arvestatud. Eelnõu § 85⁵ lõike 3 sõnastust täpsustatud nii, et kohaldamisala on seotud joogivee võtmise, töötlemise, säilitamise või jaotamisega seotud rajatistes kasutamiseks ettenähtud joogiveega kokkupuutuvate toodete ja nendes kasutatavate materjalidega. Selline sõnastus aitab eristada direktiivi (EL) 2020/2184 artikli 11 kohaldamisala toiduga kokkupuutuvate materjalide ja esemete õigusraamistikust.

	Justiits- ja Digiministeerium


	1. Eelnõu § 1 p 5 (VeeS § 854 lg 4) – palume täpsustada prioriteetse tarbimiskoha määratlemise ja sellest tulenevate kohustuste rakendumise korda. Eelnõu kohaselt on prioriteetne tarbimiskoht muu hulgas mitteavatud suur valdus, mis ei ole kodumajapidamine ja mille paljud kasutajad võivad kokku puutuda veega seotud riskidega. Seletuskirja järgi tuleb prioriteetse tarbimiskoha määramisel lähtuda riskipõhiselt muu hulgas kasutajate arvust, kasutuse intensiivsusest, kasutajate võimalikust haavatavusest, veesüsteemi eripärast ja veega seotud riski ulatusest. Samas märgitakse seletuskirjas, et prioriteetsete tarbimiskohtade lõplik koosseis ja muudatuse mõju ulatus selguvad Terviseameti riskianalüüsi valmimisel. Arvestades, et prioriteetseks tarbimiskohaks kvalifitseerumisega võivad valduse omanikule või haldajale kaasneda täiendavad seire- ja riskide vähendamise kohustused, peab ettevõtja jaoks olema piisavalt selge ja ettenähtav, millal loetakse tema valdus prioriteetseks tarbimiskohaks ning kuidas vastav staatus ja sellest tulenevate kohustuste rakendumine tuvastatakse. Palume seda eelnõus või vähemalt seletuskirjas täpsemalt selgitada. 
	Arvestatud. VeeS § 85⁴ lõike 4 mõistet täpsustati direktiivi artikli 2 punkti 4 kohaselt. Lisati lõige 4¹, mille järgi Terviseamet määrab üldise riskianalüüsi alusel prioriteetsed tarbimiskohad, avaldab nimekirja veebilehel ning teavitab omanikku. Seletuskiri täiendatud.

	2. Eelnõu § 1 p 7 (VeeS § 855 lg 4) – palume täpsustada joogiveega kokkupuutuvate toodete vastavushindamisasutuse tegevusloakohustuse regulatsiooni. Eelnõuga kavandatava VeeS § 855 lõike 4 kohaselt kohaldatakse vastavushindamisasutusele toote nõuetele vastavuse seadust (TNVS) veeseadusest tulenevate erisustega. Seletuskirja kohaselt annab TTJA Eestis asutatud vastavushindamisasutusele tegevusloa TNVS § 30 lõike 11 ja § 34 alusel. Eelnõu seletuskirjas on ühtlasi märgitud, et Eestis vastavas valdkonnas pädev vastavushindamisasutus praegu puudub. Kuna tegevusloakohustus kujutab endast ettevõtlusvabaduse piirangut, peab ettevõtja jaoks olema õigusaktidest piisavalt selgelt ja ettenähtavalt tuvastatav, kas tegevus on loakohustuslik, milline asutus tegevusloa annab ning millised nõuded loa saamiseks kohalduvad. Palume seetõttu hinnata, kas kavandatav üldviide TNVS-ile tagab joogiveega kokkupuutuvate toodete vastavushindamisasutuse tegevusloakohustuse ja Tarbijakaitse ja Tehnilise Järelevalve Ameti (TTJA) pädevuse osas piisava õigusselguse, või kas tuleks vastav regulatsioon veeseaduses sõnaselgemalt sätestada. 
	Arvestatud. VeeS § 85⁵ lõiget 4 täiendati TTJA-le Eestis asutatud vastavushindamisasutuse tegevusloa andmise pädevuse sõnaselge sätestamisega. Seletuskirjas selgitati TNVS § 27 lõike 1 kohast loakohustust, §-des 28 ja 29 sätestatud nõudeid, TTJA pädevust TNVS § 30 lõike 1¹ alusel, teavitamist TNVS § 34 järgi ning komisjoni delegeeritud määruse (EL) 2024/370 nõudeid ja teavitatud asutusena tegutsemise algust. Uut eraldiseisvat tegevusloasüsteemi ei looda.

	3. Eelnõu § 3 – sättega kavandatakse uus teabele juurdepääsu piirangu alus. Palume sätte sõnastada selliselt, et see ei oleks absoluutne juurdepääsupiirangu alus, mida Tromsø konventsioon lubab kehtestada üksnes väga erandlikel juhtudel, ning selliselt, et sealt nähtuks ka piiranguga kaitstav huvi. Huvi kajastamine on oluline selleks, et teabenõude korral oleks võimalik kaaluda, kas kaitstav huvi kaalub üles avaliku huvi või vastupidi. Näiteks võiks kavandatava sätte sõnastada järgmiselt:  
„(31) Vee terviseohutuse infosüsteemis tunnistatakse asutusesiseseks kasutamiseks mõeldud teabeks veeseaduse § 852 lõike 2 alusel joogiveehaarde valgala ja toiteala riskihindamise käigus töödeldavad geograafilise asukoha andmed, kui sellise teabe avalikuks tulek ohustaks [siia lisada kaitstav huvi].". 
Justiits- ja Digiministeerium on oma abistavas juhises[footnoteRef:1] välja toonud, et kui avaliku teabe seaduses ette nähtud juurdepääsupiirangu alusel ei kata juurdepääsupiirangu juhtu, siis tuleb eriseaduses näha ette täiendav alus. Kavandatavas sättes tuleb näha ette, millist teavet kaitstakse ning mis eesmärgil seda teavet kaitstakse. Seega palume eelnõu täiendada.  [1: 
] 

Samuti tuleb seletuskirjas välja tuua, millise Tromsø konventsiooni juurdepääsupiirangu aluse alla kavandatav juurdepääsupiirangu alus mahub. 
	Arvestatud. RTHS § 29 lõige 3¹ seob asukohaandmete juurdepääsupiirangu konkreetse kaitstava huviga: piirang kohaldub juhul, kui andmete avalikuks tulek ohustaks joogiveevarustuse turvalisust või rahvastiku tervist. Lõige 3² määratleb piirangu lõppemise. Seletuskirja täiendati PS § 44 lõike 2, PS § 11, AvTS § 35 lõike 1 punkti 19, vähem piiravate alternatiivide ja Tromsø konventsiooni aspektist. Piirangut ei kohaldata automaatselt kõigile geograafilise asukoha andmetele.

	4. TTJA riiklik järelevalve – palume seletuskirjas täpsustada, milliseid riikliku järelevalve erimeetmeid TTJA kasutada saab. Sisuliselt on TTJA järelevalve näol tegemist toote nõuetele vastavuse järelevalvega. Pädevus tuleneb siiski eelnõu kohaselt veeseadusest. Seega palume seletuskirjas täpsustada, kas kohaldada saab veeseaduses või toote nõuetele vastavuse seaduses sätestatud erimeetmeid ja erisusi.
	Arvestatud. Eelnõu täiendati nii, et VeeS § 250 lõikes 8 sätestatakse sõnaselgelt TTJA poolt joogiveega kokkupuutuvate toodete üle riikliku järelevalve tegemine vastavalt toote nõuetele vastavuse seadusele. VeeS § 2 lõige 3 sätestab TNVS-i üldise kohaldamisreegli, mida § 250 lõige 8 täpsustab konkreetse järelevalveülesande osas. Seega lähtutakse nimetatud järelevalve tegemisel TNVS-is sätestatud turujärelevalvemeetmetest ja riikliku järelevalve erimeetmetest ning erisustest. Vastavalt täpsustati ka seletuskirja.

	5. Palume arvestada käesoleva kirja lisas esitatud eelnõu ja seletuskirja failis tehtud märkustega.
	Arvestatud. Eelnõu ja seletuskirja lisades esitatud märkused vaadati läbi ning asjakohased normitehnilised ja sisulised täpsustused viidi eelnõusse ja seletuskirja. Sisulisemate kommentaaride arvestamist käsitletakse tabeli järgmistes ridades.

	6. Seletuskirja põhiseaduspärasuse analüüs (HÕNTE § 43 lg 1 p 5). Palume käsitleda eelnõu § 2 mõju PS § 28 kohasele tervise kaitsele ning § 3 mõju PS § 44 lõike 2 kohasele teabe saamise õigusele ja põhjendada AvTS § 35 lõike 1 punkti 19 lahendust.
	Arvestatud. Seletuskirja täiendati PS § 28 käsitlusega: Terviseameti kohustusliku puurkaevu kasutusloa kooskõlastuse kaotamisel säilib joogivee ohutuse kaitse joogivee kontrolli kava kooskõlastamise, riskihindamise ja järelevalve kaudu. RTHS-i andmete juurdepääsupiirangu osas lisati PS §-de 11 ja 44 proportsionaalsuse analüüs ning selgitati eriseaduses sätestatud tingimusliku AvTS-i piirangu eeliseid automaatse piirangu ja üksnes avaliku kuvamise lõpetamise ees.

	7. VeeS § 87 lg 5 – sõna „pidevalt“ tähendus. Palume selgitada, millist läbivaatamise ajavahemikku nõue hõlmab.
	Arvestatud. Seletuskirjas täpsustati, et „pidevalt“ ei tähenda kindlat igapäevast ega igakuist intervalli, vaid kontrolli kava jooksvat riskipõhist läbivaatamist oluliste riskide, seiretulemuste või veevarustussüsteemi muutuste korral. Vähemalt kuue aasta järel ajakohastamine on eraldi miinimumnõue.

	8. Ehitusseadustiku § 127 lg 2 kehtetuks tunnistamise seos direktiiviga. Palume põhjendada EL õiguse rakendamisega vahetult mitteseotud muudatuse lisamist kiireloomulisse eelnõusse.
	Selgitatud. Seletuskirjas märgiti, et Terviseameti kohustusliku kooskõlastuse kaotamine ei tulene otseselt direktiivi artiklist 11, vaid on samas joogivee valdkonna regulatsioonis menetlust lihtsustav muudatus. Joogivee terviseohutuse kontroll ja Terviseameti pädevus säilivad teiste menetluste kaudu. Muudatus on partneritega kooskõlastatud ning teadaolevaid probleeme (mis eelnõu takistama hakkaks) sellega seoses pole.

	9. TNVS-i normitehniline märkus. Palume selgitada, miks lisatakse direktiiviviide ilma uute TNVS-i materiaalõiguslike säteteta.
	Selgitatud. TNVS-is on juba sätestatud toodete nõuetele vastavuse, ettevõtjate kohustuste, tegevuslubade, teavitamise ja turujärelevalve raamistik. VeeS § 2 lg 3 seob selle joogiveega kokkupuutuvate toodetega ja VeeS § 85⁵ sätestab valdkondlikud nõuded; otsekohalduvaid EL-i määrusi ei dubleerita. TNVS-i normitehnilise märkuse täiendamine kajastab direktiiviga seotud kohaldamisala.

	10. Justiits- ja Digiministeeriumi e-kirja teel esitatud täiendavad märkused eelnõu ja seletuskirja kohta.

Paluti täpsustada eelnõus direktiivi artikli 11 viidet ning rahvatervishoiu seaduse § 29 lõigete 3¹ ja 3² sõnastust. Seletuskirjas paluti täiendada seoseid teiste menetluses olevate eelnõude ja Vabariigi Valitsuse tegevusprogrammiga, lisada Euroopa Komisjoni avalikke allikaviiteid, selgitada joogivee käitleja, vee-ettevõtja ja taristuomaniku rollide erinevusi ning täpsustada ettevõtjate halduskoormuse ja asutuste töökoormuse käsitlust.
	Arvestatud. Eelnõu normitehnilist sõnastust täpsustati. Seletuskirja täiendati seostega teise ettevalmistamisel oleva eelnõu ja Vabariigi Valitsuse tegevusprogrammi seosega, Euroopa Komisjoni avalike allikaviidetega ning mõjutatud sihtrühmade rollide selgitustega. Halduskoormuse mõjuanalüüsis täpsustati ettevõtjate halduskoormuse ja asutuste töökoormuse eristamist ning selgitati, et puurkaevu kasutusloa menetluse lihtsustamise mõju ettevõtjate halduskoormusele sõltub senisest menetluspraktikast.

	Välisministeerium

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Tarbijakaitse ja Tehnilise Järelevalve Amet

	1. Eelnõu § 1 punkt 2. TTJA teeb ettepaneku VeeS §-i 2 lisatava lõike 3 sõnastusest välja jätta sõnad „ja materjali“ ning lisada sõna „vastavushindamisele“ järele sõnad „vastavushindamisasutusest teavitamisele“.
	Arvestatud. VeeS § 2 lõike 3 sõnastus täpsustati tootepõhiselt ning lisati vastavushindamisasutusest teavitamine. Materjalide nõuetekohasust käsitletakse toote vastavushindamise ja turujärelevalve raames, mitte iseseisva TNVS-i objektina.

	2. Eelnõu § 1 punkt 4. TTJA hinnangul tuleks täiendavalt analüüsida, kas kavandatava muudatusega on võimalik saavutada soovitud tulemust. TTJA leiab, et kui riskipõhist käsitlust ei kohandata, tuleb riskipõhist käsitlust rakendada tervikuna, mistõttu selle kohandamata jätmine ei tohiks kahjustada VeeS § 85 lõikes 1¹ nimetatud eesmärki, s.o kaitsta inimese tervist joogivee saastumise kahjulike mõjude eest ning parandada joogivee kättesaadavust. Nimetatud eesmärki saab kahjustada selline riskipõhise käsitluse kohandamine, mille mõju joogivee kättesaadavusele on negatiivne või mille meetmed ei ole piisavad inimese tervise kaitsmiseks.
	Selgitatud. Muudatuse eesmärk on viia VeeS sõnastus kooskõlla direktiivi artikli 7 lõikega 2, mille järgi riskipõhist käsitlust võib direktiivis sätestatud tingimustel kohandada, kuid mitte täielikult rakendamata jätta. Eelnõu sõnastus säilitati direktiivi loogikale vastavana.

	3. Eelnõu § 1 punkt 6. TTJA teeb ettepaneku VeeS §-i 85⁵ lisatava lõike 3 sõnastusest välja jätta sõnad „ja materjalid“.

Sõnad „ja materjalid“ tuleb sättest välja jätta, kuivõrd materjalidele ei kohaldu vastavushindamise ja märgistamise nõuded. TTJA märgib, et joogiveega kokkupuutuvate materjalide hügieeninõuded on juba sätestatud VeeS § 85⁵ lõikes 1, mistõttu puudub vajadus viidata direktiivi (EL) 2020/2184 artiklis 11 sätestatud hügieeninõuetele.
	Arvestatud. Sõnastust täpsustati nii, et eristatakse joogiveega kokkupuutuvaid tooteid ja nendes kasutatavaid materjale. Toote vastavust hinnatakse ja toode märgistatakse EL-i õigusaktides sätestatud korras; valmismaterjalidele kohalduvad katsetamise ja heakskiitmise nõuded.

	4. Eelnõu § 1 punkt 6. TTJA teeb ettepaneku VeeS §-i 85⁵ lisatava lõike 4 sõnastusest välja jätta sõnad „ja materjali“.

Sõnad „ja materjali“ tuleb sättest välja jätta, kuna eelnõukohane sõnastus ei erista valmismaterjali katsetamist ja aktsepteerimist toote vastavushindamisest. TTJA juhib tähelepanu, et rakendusotsus (EL) 2024/368 sätestab toodetes kasutatavate valmismaterjalide katsetamise menetlused, meetodid ja aktsepteerimiskriteeriumid, aga määruse (EL) 2024/370 kohase vastavushindamise objekt on joogiveega kokkupuutuv toode. TTJA märgib, et rakendusotsuse (EL) 2024/368 kohaseid katseid tehakse toote vastavushindamismenetluse ehk tüübihindamise raames ja neid teeb teada antud vastavushindamisasutus või tehakse need tema nimel. Katsed võib füüsiliselt teha pädev katselabor, kuid katseprotokoll ei ole iseseisev toote tüübihindamistõend ega vastavusdeklaratsioon, mis saaks tõendada valmismaterjali nõuetele vastavust.
	Arvestatud. Säte sõnastati selliselt, et vastavushindamise objekt on joogiveega kokkupuutuv toode. Valmismaterjalide katsetamise ja heakskiitmise tulemusi võetakse arvesse toote vastavushindamise käigus.

	5. Eelnõu § 1 punktiga 6 seonduvalt teeb TTJA ettepaneku täiendada VeeS § 85⁵ pealkirja ja lisada sõna „kokkupuutuvad“ järele sõna „tooted,“.
	Arvestatud. Paragrahvi pealkirja täiendati sõnaga „tooted,“, sest direktiivi artikli 11 alusel kehtestatud Euroopa Liidu õigusaktid käsitlevad lisaks materjalidele ka joogiveega kokkupuutuvate toodete vastavushindamist ja märgistamist.

	6. Eelnõu § 1 punkt 7. TTJA hinnangul tuleks täiendavalt analüüsida, kas kavandatava muudatusega, mille kohaselt vaadatakse joogivee kontrolli kava pidevalt läbi, tagab soovitud tulemuse, et kava vajaduse korral koheselt ajakohastatakse. TTJA leiab, et vastava kohustuse puudumisel ei pea kava läbi vaatamisele järgnema kava ajakohastamist. Pigem tuleks soovitud tulemuse saavutamiseks joogivee kontrolli kava ajakohasust hinnata pidevalt ja vajadusel seda jooksvalt muuta ning asja- ja ajakohastatud kava tuleb vähemalt iga 6 aasta järel kooskõlastada Terviseametiga ja uuesti kinnitada. Seega vajalik on sätestada konkreetne kohustus kava pidevaks hindamiseks ja vajaduse korral muutmiseks.
	Selgitatud. Lähtutud on direktiivi II lisa A osa punkti 4 sõnastusest, mille kohaselt seireprogramme vaadatakse pidevalt läbi ning need ajakohastatakse või taaskinnitatakse vähemalt iga kuue aasta tagant. Eelnõus täiendatakse VeeS § 87 lõiget 5 sõnadega „vaadatakse pidevalt läbi ja“.

	7. Eelnõu § 1 punkt 10. TTJA teeb ettepaneku VeeS §-i 250 lisatava lõike 8 sõnastusest välja jätta sõnad „ja materjali“.

Sõnad „ja materjali“ tuleb sättest välja jätta põhjustel, mis on toodud käesoleva dokumendi punktis 1.
	Arvestatud. TTJA turujärelevalvepädevus sõnastatakse tootepõhiselt. Seletuskirjas selgitatakse, et valmismaterjalide kohta esitatavate tõendite kontroll on osa konkreetse toote nõuetele vastavuse kontrollist.

	8. Eelnõu § 3. TTJA juhib tähelepanu, et eelnõukohase seaduse jõustumiseks on kavandatud 1. jaanuar 2027, kuid määruseid (EL) 2024/370 ja 2024/371 kohaldatakse juba 31. detsembrist 2026. Eelnõu seletuskirjas ei ole kuupäevade erinevust selgitatud. TTJA hinnangul peaks eelnõukohane pädevusraamistik jõustuma Euroopa Liidu õigusaktide kohaldamise kuupäeval.
	Arvestatud. Seaduse jõustumistähtajaks sätestati 2026. aasta 31. detsember, et riigisisene pädevus- ja järelevalveraamistik jõustuks samal ajal Euroopa Liidu artikli 11 rakendusaktide kohaldamise algusega.

	9. TTJA märgib täiendavalt, et kuivõrd eelnõukohastest muudatustest tulenevalt kohaldatakse TNVS-i ka määruste (EL) 2024/370 ja 2024/371 nõuete kontrollimiseks, võib olla vajalik nende määruste andmetega täiendada ka TNVS-i lõpus olevat Euroopa Liidu õigusaktide loetelu.
	Arvestatud. Toote nõuetele vastavuse seaduse normitehnilist märkust täiendatakse direktiiviga (EL) 2020/2184. EL-i määruseid normitehnilisse märkusesse ei lisata, kuid seletuskirjas selgitatakse, et TNVS-i kohaldatakse direktiivi artikli 11 alusel kehtestatud Euroopa Liidu õigusaktide rakendamiseks.

	TTJA toetas ReM ettepaneku eesmärki seoses § 855 lõike 3 sõnastusega, kuid märkis, et kohaldamisala piiritlemisel tuleks lähtuda direktiivi artikli 11 loogikast: tooted ja materjalid peavad olema rajatistes kasutamiseks ettenähtud, mitte tingimata rajatises juba kasutusel. Vastasel juhul ei hõlmaks säte piisavalt selgelt turule lastavaid ja veel paigaldamata tooteid.
	Arvestatud. VeeS § 85⁵ lõike 3 sõnastust täpsustati TTJA ettepaneku alusel. Sättes kasutatakse sõnastust „joogivee võtmise, töötlemise, säilitamise või jaotamisega seotud rajatistes kasutamiseks ettenähtud joogiveega kokkupuutuvad tooted“, et hõlmata ka turule lastavad ja veel paigaldamata tooted. Täpsustus on kooskõlas direktiivi artikli 11 kohaldamisloogikaga.

	Seletuskirjas tuleks täpsustada Euroopa Liidu tasandi koostööga kaasnevat võimalikku töökoormust ja ressursivajadust. Kui tulevikus moodustatakse DWD ADCO või muu ADCO-tüüpi töögrupp, tuleks selgitada Eesti esindatust olukorras, kus teemad hõlmavad nii materjale kui lõpptooteid ning pädevus jaguneb mitme asutuse vahel. Samuti tuleks käsitleda võimalikku töökoormust ja lähetuskulusid.
	Arvestatud. Seletuskirja täiendatud. Selgitatud, et direktiivi (EL) 2020/2184 artikli 11 rakendamisega seotud küsimusi käsitletakse praegu eelkõige joogiveedirektiivi rakendamise eksperdirühmas ja vajaduse korral tehnilistes aruteludes, kus Eesti osalemine on seni toimunud peamiselt hübriid- või kaugosaluse vormis. Kui edaspidi moodustatakse ADCO-tüüpi turujärelevalve koostööformaat, osaleb Eesti esindamisel eelkõige TTJA kui joogiveega kokkupuutuvate toodete turujärelevalveasutus. Vajaduse korral kaasatakse seisukohtade kujundamisse Terviseamet ja Põllumajandus- ja Toiduamet. Võimalikud lähetuskulud sõltuvad koostööformaadi töökorraldusest, koosolekute toimumiskohast ja sellest, kas Euroopa Komisjon kulud katab.

	Seletuskirjas oli Maksu- ja Tolliameti kohta sõnastus liiga kategooriline: „Maksu- ja Tolliametile ei lisandu uut sisulist järelevalveülesannet.“ TTJA märkis, et kuigi toodete nõuetele vastavuse sisuline hindamine jääb TTJA pädevusse, võib MTA-le lisanduda impordietapis täiendav kontrollikomponent koostöös TTJA-ga, sh riskiprofiilide ja kontrollikirjelduste täiendamine.
	Arvestatud. Seletuskirja sõnastust MTA mõjude osas täpsustatud.

	Kas enne 31.12.2026 ehitatud rajatises toote asendamisel või remondil tuleb kasutada artikli 11 nõuetele vastavat toodet ka siis, kui tegevus ei ole rekonstrueerimine?
Kui vastus on „jah“, peab seletuskiri seda üheselt ütlema. Kui vastus on „ei“, vajab see direktiivi valguses väga tugevat põhjendust. Praegu jääb seletuskirja ja rakendussätte koosmõjus see ebaselgeks.
	Arvestatud. Rakendussätte sõnastust ja seletuskirja täpsustati. Enne 2026. aasta 31. detsembrit ehitatud ehitises kohaldatakse veeseaduse § 85⁵ lõigetes 3 ja 4 sätestatud nõudeid uue joogiveega kokkupuutuva toote kasutusele võtmisest arvates. Seega peab pärast uue korra jõustumist kasutusele võetav uus joogiveega kokkupuutuv toode vastama artikli 11 nõuetele ka juhul, kui toode võetakse kasutusele remondi, hoolduse või olemasoleva osa asendamise käigus ning tegevus ei ole ehitusseadustiku tähenduses rekonstrueerimine. 

	Eesti Linnade ja Valdade Liit

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

	Maksu- ja Tolliamet

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

	Maa- ja Ruumiamet

	Maa- ja Ruumiamet tutvus esitatud eelnõu ja seletuskirjaga ning teeb ettepaneku täiendada seletuskirja peatükki 7. „Seaduse rakendamisega seotud riigi ja kohaliku omavalitsuse tegevused, eeldatavad kulud ja tulud“ täpsustusega, et Maa- ja Ruumiametile kaasnevad seaduse rakendamisega ühekordse investeeringu kulud 35 000 eurot ja edaspidi iga-aastased teenuse ülalhoiukulud 4000 eurot.
	Selgitatud. Eelnõu muudeti nii, et Terviseameti teavitamist EHR-i kaudu ei sätestata ja EhS § 127 lõige 2 tunnistatakse kehtetuks. Seetõttu ei kaasne eelnõuga Maa- ja Ruumiameti esitatud EHR-i arenduskulu ega iga-aastast ülalhoiukulu. Seletuskirjast eemaldati EHR-i automaatse teavituse arenduse ja ülalhoiu kulu käsitlus.

Arvestades 21.09.26. a MARU ja Terviseametiga peetud kohtumist arenduse vajaduste, ajakava ja rahastuse osas, jõuti järeldusele, et kaotatakse ehitusseadustiku (EhS) §-is 127 puurkaevu või -augu kasutuselevõtul Terviseameti kooskõlastus ilma, et sellega asendatakse Terviseameti teavitamine.
Põhjendused:
Ehitusregistri (EHR) tehnilise lahenduse ebaproportsionaalsed kulud
EHR-i vastava elektroonilise kooskõlastusprotsessi ja liidestuste arendamine osutuks ülemäära kulukaks ja halduskoormust suurendavaks.
Kooskõlastuse asendamine teavitamisega ei täida eesmärki
Kooskõlastusnõude asendamine pelgalt teavitamiskohustusega ei vähenda Terviseameti halduskoormust, kuna teavitamine eeldaks ikkagi, et amet kontrollib rajatud puurkaevu andmed eraldi üle, mis ei hoia kokku riigi ressursse ega kiirenda menetlust.
Menetluste dubleerimine ja olemasolevad kontrollimehhanismid
Puurkaevu rajamise ja kasutuselevõtu protsessis on juba praegu seaduse alusel kaasatud Keskkonnaamet ja kohalik omavalitsus, kes hindavad keskkonnamõjusid, põhjaveevarusid ja ehituse vastavust nõuetele. Terviseameti eraldi kooskõlastus dubleerib teiste riigiasutuste tehtavat kontrolli, pikendades asjatult menetlusaegu.
Vastutuse lasumine joogivee käitlejal
Vastavalt kehtivale õigusruumile lasub veeohutuse tagamise vastutus joogivee käitlejal/omanikul, kes peab tagama vee kvaliteedi ja nõuetele vastavuse. 
Andmete liikumine riiklikes registrites
Kui kaev on valmis puuritud ja katsetööd tehtud, esitab litsentseeritud puurija vajalikud andmed (koordinaadid, sügavus, läbitud pinnasekihid, veeproovid jms) Keskkonnaagentuurile. Keskkonnaagentuur kontrollib andmed üle, registreerib kaevu ametlikult EELIS-es ning annab sellele unikaalse katastritunnuse. Just see unikaalne katastritunnus on piisav ja korrektne alus puurkaevu andmete sidumiseks Keskkonnatervise infosüsteemiga.


	Terviseamet

	Terviseamet tutvus arvamuse andmiseks edastatud veeseaduse ja ehitusseadustiku muutmise seaduse eelnõuga. Ettepanekud ja märkused eelnõu osas puuduvad.
	Märkusi ei esitatud.

	Põllumajandus- ja Toiduamet

	
	

	
PTA palus täpsustada, kuidas PTA suhestub DWD artikli 11 ja TKM valdkonnaga, kas seletuskirjas on käsitletud DWD ja TKM raamistike piirjooni ning kas PTA pädevus muutub. Samuti paluti mõelda läbi piirjuhtumid, näiteks teisaldatavad joogiveemahutid, veepaagid ja filtrilahendused, ning selgitada, et TKM ja DWD raamistikud võivad sisaldada erinevaid nõudeid, piirväärtusi või keelustusi.
	Arvestatud. Seletuskirja täiendati selgitusega, et eelnõuga ei muudeta Põllumajandus- ja Toiduameti pädevust toiduga kokkupuutuvate materjalide ja esemete nõuete järelevalves. Seletuskirjas eristatakse DWD artikli 11 kohaldamisala ning TKM raamistikku, tuuakse näiteid toiduga kokkupuutuvatest veega kokkupuutuvatest esemetest ning selgitatakse piirjuhtumeid, kus kohaldatav raamistik sõltub toote kasutusotstarbest ja sellest, kas toodet kasutatakse joogivee võtmiseks, töötlemiseks, säilitamiseks või jaotamiseks mõeldud süsteemi osana või pigem toidu või joogi käitlemise, pakendamise, serveerimise või tarbijaesemena.

	Eesti Akrediteerimiskeskus

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	TalTechi materjali- ja keskkonnatehnoloogia instituut

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Vee-ettevõtete Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Plastitööstuse Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Ehitusmaterjalide Tootjate Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Keemiatööstuse Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Ehituskonsultatsiooniettevõtete Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Veeinseneride Liit

	Märkusi ei esitatud.
	Märkusi ei esitatud või märkuste esitamise kirja ei olnud lisatud.

	Eesti Põllumajandus-Kaubanduskoda

	Palume täpsustada, milliste kriteeriumide alusel hakatakse praktikas määrama üldsusele mitteavatud suuri valdusi prioriteetseteks tarbimiskohtadeks ning millised täiendavad kohustused võivad sellise määratlusega ettevõtjale kaasneda. Eelkõige palume selgitada, kas ja millistel tingimustel võivad prioriteetseks tarbimiskohaks kvalifitseeruda suure töötajate arvuga toidutööstused, tapamajad, piimatööstused või põllumajandusettevõtted.
	Arvestatud. Seletuskirja täiendatakse selgitusega, et prioriteetse tarbimiskoha määramisel lähtutakse riskipõhiselt valduse kasutajate arvust, kasutuse intensiivsusest, kasutajate võimalikust haavatavusest, veesüsteemi eripärast ning veega seotud riski ulatusest ning see määratakse kindlaks Terviseameti poolt üldise riskianalüüsi alusel. Üksnes tegevusala ei tähenda automaatselt prioriteetseks tarbimiskohaks kvalifitseerumist.

	Samuti peame oluliseks, et prioriteetse tarbimiskoha staatusega ei kaasneks toidukäitlejatele olemasolevate vee kvaliteedi kontrollimise nõuete dubleerimist. Kui ettevõte teeb juba toiduohutuse, enesekontrolli või muude õigusaktidest tulenevate nõuete alusel joogivee seiret, peaks olemasolevaid analüüse ja seireandmeid olema võimalik kasutada ka veeseadusest tulenevate nõuete täitmisel. Täiendavaid analüüsi- või seirekohustusi tuleks rakendada üksnes juhul, kui need on konkreetse riskihindamise tulemusel põhjendatud.
	Arvestatud. Täiendavaid seire- või analüüsikohustusi tuleb rakendada riskipõhiselt ja proportsionaalselt. Kui ettevõtjal on toiduohutuse, enesekontrolli või muu õigusakti alusel olemas asjakohased joogivee seireandmed, saab neid võimaluse korral arvestada.

	EPKK teeb ettepaneku üle vaadata, kas puurkaevude ja vee kasutamisega seotud erinevates loamenetlustes on võimalik senisest enam kasutada juba teise menetluse käigus esitatud või andmeid ning vältida samade asjaolude korduvat hindamist. Eesmärk peaks olema, et erinevate lubade olemasolu ei tooks ettevõtjale kaasa põhjendamatult dubleerivaid menetlusi ega pikendaks investeeringute elluviimiseks vajalikku menetlusaega.
	Selgitatud. Eelnõu kitsas eesmärk on kaotada Terviseameti automaatne kooskõlastusroll ühisveevärgi puurkaevu kasutusloa menetluses. Laiem puurkaevude, veeloa, keskkonnakompleksloa ja ehitusloa menetluste ümberkujundamine vajab eraldi analüüsi ning ei mahu käesoleva eelnõu ulatusse. Ettepanek on sisuliselt asjakohane edasiseks menetluste lihtsustamise aruteluks.

	Küll aga palume kinnitada, et uued nõuded kohalduvad eelkõige uute veesüsteemide rajamisel või olemasolevate veesüsteemide rekonstrueerimisel ning nendest ei tulene nõuetele mittevastavate olemasolevate veesüsteemide kohustuslikku ümberehitamist. Olemasolevate süsteemide kohustuslik ümberehitamine võib tähendada ettevõtjatele märkimisväärseid täiendavaid investeeringuid.
	Arvestatud. Eelnõusse lisati rakendussäte, mille kohaselt enne 2026. aasta 31. detsembrit ehitatud ehitises kohaldatakse VeeS § 85⁵ lõigetes 3 ja 4 sätestatud nõudeid joogiveega kokkupuutuva uue toote kasutusele võtmisest arvates. Nõuded kohalduvad ka juhul, kui uus toode võetakse kasutusele remondi, hoolduse või olemasoleva osa asendamise käigus, mis ei ole ehitusseadustiku tähenduses rekonstrueerimine. Olemasolevaid nõuetekohaselt kasutatavaid tooteid ei tule üksnes uue regulatsiooni jõustumise tõttu välja vahetada.

	Lisaks peame oluliseks, et nõuete rakendamine oleks ettevõtjatele üheselt arusaadav ning nõuetele vastavate toodete ja materjalide piisav kättesaadavus turul oleks tagatud.
	Selgitatud. Nõuete rakendamist selgitatakse seletuskirjas ning vajaduse korral koostöös pädevate asutustega juhendmaterjalides. Toodete kättesaadavus sõltub EL-i ülese vastavushindamise ja üleminekukorra toimimisest; Eesti ei saa eraldi leevendada EL-i otsekohalduvaid nõudeid, kuid saab tagada selge teabe ja proportsionaalse järelevalvekorralduse.

	AS Pipelife Eesti

	Vastavalt meile saada oleva info põhjal (dokument manuses) on kindel väita, et 31.12.2026 hakkab kehtima EU poolt kehtestatud DWD täies mahus. Antud direktiivi rakendumisel tekib aga probleeme tootjatel kellel ei ole DWD märgist oma toodetel, ning teadaoleva info põhjal on DWD sertifitseerimise järjekorrad 1,5-2 aastat.

Kohaliku torutootjana tegutseme Baltikumis ning direktiivi rakendudes oleksime välja lõigatud tänasest turust. See annab eelise välismaistele tootjatele turg üle võtta ning halvimal juhul eemaldaks igasuguse kohaliku konkurentsi.  Ehk antud ebaselgus tekitab meile olulise äririski.

Mainisite, et Eesti on uuendamas oma seisukohta mis üleval olevas dokumendis kirjeldatud ning annab võimaluse väliselt sertifitseeritud toodetel (eeldusel, et on EU riigiga tegu) õiguse müüa Eesti turul. Millal võiks antud uuendus ilmuda?
	Selgitatud. Eesti ei kehtesta eraldi riiklikku sertifitseerimisprogrammi. Üleminekukorra küsimuses tuleb lähtuda EL-i otsekohalduvatest õigusaktidest. Kui toode kuulub EL-i õigusaktides sätestatud üleminekukorra alla, käsitatakse seda vastavalt EL-i üleminekukorrale. Seletuskirjas täpsustatakse üleminekukorra üldloogikat ja teiste liikmesriikide riiklike sertifikaatide rolli ulatuses, milles EL-i õigus seda võimaldab.

	Ülal kirjeldatud olukorrast tulenevalt on Pipelife Eesti tungiv soovitus järgneva 1,5 – 2 aasta perioodil anda võimalus tootjal ise deklareerida DWD tulenevaid omadusi ehk müüa enda poolt toodetud tooteid tehase deklaratsiooniga.
	Mittearvestatud. Eesti ei saa kehtestada EL-i otsekohalduvatest DWD artikli 11 rakendusaktidest erinevat riigisisest üldist enesedeklareerimise erandit. Vastavushindamise, märgistamise ja üleminekukorra tingimused tulenevad EL-i õigusest. Võimalik on tugineda üksnes EL-i õigusaktides ette nähtud üleminekukorrale ja nõuetele vastavuse tõendamise viisidele.

	OÜ Aquaphor International

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

	OÜ Krah Pipes

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

	AS AP ja P Grupp

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

	OÜ Innovative Water Systems

	Märkusi ei esitatud.
	Selgitatud. Märkusi ei esitatud või märkuste esitamise kirja ei olnud lisatud.

